РЕШЕНИЕ НА КОМИСИЯТА
от 31 юли 2008 година
за изменение на приложение II към Решение 79/542/ЕИО на Съвета по отношение на вписванията относно Аржентина, Бразилия и Парагвай в списъка на трети страни и части от тях, от които е разрешен вносът на определен вид прясно месо в Общността
(нотифицирано под номер C(2008) 3992)
(текст от значение за ЕИП)
(2008/642/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 2002/99/ЕО на Съвета от 16 декември 2002 г. за установяване на ветеринарно-санитарни правила, регулиращи производството, преработката, разпространението и пускането на пазара на продукти от животински произход за консумация от човека (1), и по-специално член 8, уводното изречение, точка 1, първа алинея и точка 4 от нея,
като има предвид, че:
(1)
В част 1 от приложение II към Решение 79/542/ЕИО на Съвета от 21 декември 1976 г. за съставяне на списък на трети страни или части от трети страни и определяне на ветеринарно-санитарните и здравните условия и ветеринарното сертифициране за внос в Общността на някои живи животни и прясно месо от тях (2) се определя списък на трети страни и части от тях, от които държавите-членки имат право да внасят прясно месо от определени животни.
(2)
Аржентина фигурира в част 1 от приложение II към Решение 79/542/ЕИО и бе разделена на различни територии в зависимост от здравния статус на животните в тях. На аржентинската територия Патагония, разположена на юг от 42-рия паралел, е признат статус на незасегната от шап без извършена ваксинация. Вносът в Общността на необезкостено прясно месо от определени животни от тази територия е разрешен. На останалите територии на Аржентина е признат статус на незасегнати от шап с извършена ваксинация и от тези територии се разрешава само вносът на обезкостено и зряло прясно месо в Общността.
(3)
През 2007 г. от Световната организация за здравеопазване на животните (СОЗЖ) на аржентинската територия на север от 42-рия паралел, която отговаря на части от провинции Neuquén и Rio Negro, бе признат статус на незасегната от шап без извършена ваксинация.
(4)
Вследствие на това признаване Аржентина поиска вносът в Общността на необезкостено прясно месо от тази територия да бъде разрешен. През февруари 2008 г. в Аржентина бе проведена инспекция на Общността с оглед проверка на положението на място. Предвид положителния резултат, получен при тази мисия, целесъобразно е вносът в Общността на необезкостено прясно месо от тази територия да бъде разрешен.
(5)
Наскоро в Бразилия бяха проведени няколко инспекции на Общността, в това число и в щатите Paraná и São Paulo. В резултат на тези инспекции в Решение 79/542/ЕИО, изменено с Решение 2008/61/ЕО, се определят мерки за внос, които да засилят контрола и наблюдението на стопанствата, от които идват приемливите за износ към Общността животни, с оглед разрешаване на вноса на прясно обезкостено месо и на зряло говеждо месо само от животни от специално одобрени стопанства, разположени в щати с признат статус на незасегнати от шап със или без извършена ваксинация.
(6)
През май 2008 г. СОЗЖ повторно призна на някои бразилски щати, в това число Paraná и São Paulo, статус на незасегнати от шап с извършена ваксинация.
(7)
Предвид незасегнатия от шап здравен статус на тези щати и във връзка с резултатите от проведените в Бразилия инспекции тези щати следва отново да бъдат включени в списъка на територии, от които вносът в Общността на прясно обезкостено месо и на зряло говеждо месо е разрешен, при същите условия, както в останалите бразилски щати, незасегнати от шап с извършена ваксинация и от които в момента вносът в Общността на такова месо е разрешен.
(8)
През 2007 г. СОЗЖ призна на Парагвай статус на територия, незасегната от шап с извършена ваксинация, с изключение на строго наблюдавана зона по външните ѝ граници. През април 2008 г. в Парагвай бе проведена инспекция на Общността с оглед проверка на положението на място.
(9)
Положителният резултат от тази инспекция показва, че е целесъобразно да се разреши вносът в Общността на обезкостено и на зряло прясно говеждо месо от парагвайската територия с признат от СОЗЖ статус на незасегната от шап с извършена ваксинация.
(10)
Решение 79/542/ЕИО следва да бъде съответно изменено.
(11)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Част 1 от приложение II към Решение 79/542/ЕИО се заменя с текста на приложението към настоящото решение.
Член 2
Настоящото решение се прилага от 1 август 2008 г.
Член 3
Адресати на настоящото решение са държавите-членки.
Съставено в Брюксел на 31 юли 2008 година.